Bohinen klar for tre nye år i Sandefjord
Som VG meldte i september har nåværende Sandefjord-trener Lars Bohinen blitt tilbudt en forlengelse på tre år med Tippeligaklubben som er så godt som klar for nedrykk. TV 2 får torsdag bekreftet at Bohinen har takket ja til avtalen. Også assisterende trener Ronny Holmedal blir med klubben videre. – Vi gikk tidlig ut å signaliserte at vi ville ha med begge videre, og er nå i mål med den prosessen. For oss er det viktig å ha kontinuitet i tråd med klubbens strategi og målsettinger. Vi mener de siste to årene hvor de har jobbet sammen, har lagt et grunnlag for en treningskultur og ferdighetsutvikling som klubben er tjent med å jobbe videre med, forteller daglig leder Per Ketil Ber til klubbens hjemmeside. – Det er på en måte ventet. Vi har diskutert dette i lang tid. Det er viktig at vi har kontinuitet og tro på det vi holder på med i klubben, sier Bohinen til TV 2. I skrivende stund har Vestfold-klubben seks poeng opp til Start på kvalikplass, med to runder igjen å spille. Kristiansand-klubben har imidlertid bedre målforskjell enn Sandefjord, så den praktiske sjansen for å beholde plassen i Tippeligaen er minimal. Søndag vartet laget opp med voldsom målfest i møtet med Odd, men måtte til slutt se seg slått da Jone Samuelsen feide inn vinnermålet på overtid.Blant spillerne som er inne i sitt siste kontraktsår i klubben er midtstopperne Alexander Gabrielsen og Yaw Ihle Amankwah, Eirik Lamøy og Kristoffer Normann Hansen. Bohinen har varslet at nedrykket vil bli en god mulighet til å rydde opp i spillerstallen. – Dette året har gitt oss en del svar på potensialet til spillerne. Noen vil være attraktive for lag i Tippeligaen, andre vil kanskje få tøffe beskjeder.– Vi ønsker å fortsette å bygge klubb, og ha med Lars videre i den jobben vi begynte på for to år siden. Så vil man kunne si at vi har fått noen dyrekjøpte erfaringer denne sesongen, og vi hadde nok forventet at vi skulle prestert bedre, sa daglig leder Per Ketil Berg da det ble kjent at Bohinen ble tilbudt kontrakt. Allerede da bekreftet Bohinen til VG at han vil takke ja. – Ja, min innstilling er at jeg ønsker å bli. Jeg har også kjøpt meg hus her nå, sa Bohinen, som de siste årene har pendlet mellom Oslo og en leilighet i Sandefjord.
Lars Bohinen har takket ja til en treårskontrakt med nedrykkstruede Sandefjord.